PRIMA APRILIS
Francik mo dzisioj na drugo zmiana,
bezto niy wadzi mu dyszcz na dworze.
Niy zeszterujóm go dzisioj z rana,
tóż dłużyj w łóżku poleżeć może.
A tukej Wili klupie we dźwiyrze
i łod samego proga jamruje:
„…ty sie tu wylegujesz we wyrze,
a złodziyj działek ci łopyndzluje!”
„Przi fórtce wisi urżniónto kotka,
w chlywiku widać, że ftosik grzebie,
tóż żech niy właziół nawet do środka,
inoch przilecioł zaroz do ciebie!”
Francik w minutka jest łobleczóny,
niy patrzy na to, że psio pogoda!
W nojwiynkszym dyszczu, cołki zmoczóny,
na kole przijechoł do łogroda!
Patrzy – w łogrodzie wszystko sztimuje!
Fórtka zamkniynto, chlywik zawarty,
w lałbie niczego tyż niy brakuje -
- „dyć przeca Wili niy bół łożarty?!”
„Gowa dóm, że mi sie to niy śniyło!
Eli za bozna mie zrobiół Wili?!”
Nogle mu w gowie sie łoświyciło!
PIYRSZEGO KWIYTNIA! PRIMA APRILIS!
Autor:Bernard Śmigała
scn_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn vec_Latn vec_Latn